Islom Karimov Nursulton Nazarboyevni prezidentlik saylovlaridagi g‘alabasi bilan tabrikladi

O‘zbekiston Respublikasi Prezidenti Islom Karimov Nursulton Nazarboyevni prezidentlik saylovlaridagi g‘alaba bilan tabrikladi. Bu haqda Qozog‘iston Respublikasi Prezidenti axborot xizmatiga tayanib, “Kun.uz” xabar bermoqda.

“Bo‘lib o‘tgan saylovlardagi Sizning ishonchli g‘alabangiz qozoq xalqining farovon hayoti, shuningdek, mamlakatning xalqaro maydondagi obro‘ini oshirishga qaratilgan ijtimoiy-siyosiy hamda ijtimoiy-iqtisodiy islohotlaringizga bo‘lgan qozoq xalqining yuksak ishonchidan darak beradi.
Shu fursatdan foydalanib, Sizga mustahkam sog‘liq, bitmas-tuganmas quvvat va Sizning davlat boshqaruvingizga yangi muvaffaqiyatlar, qozoq xalqiga esa xotirjamlik va barkamollik tilayman”, deyiladi xabarda.
Islom Karimov barcha sohalarda ikki davlatning ko‘p asrlik an’analarga asoslangan hamkorligi bundan keyin ham ikki xalq manfaatlariga, shuningdek, mintaqadagi tinchlik va barqarorlikni saqlashga xizmat qilishiga ishonch bildirdi.
Bundan tashqari, davlat rahbarlari ikki tomon hamkorligining ustuvor vazifalari va O‘zbekiston Prezidentining 2014-yil noyabrida Qozog‘istonga qilgan rasmiy tashrifi davomida erishilgan kelishuvlarni amalga oshirish haqida fikr almashdi.
Manbada qayd etilishicha, ikki davlat rahbarlarining ushbu muloqoti telefon orqali bo‘lib o‘tgan.